ತಗ್ಗಿದ ಹೊರ ಹರಿವು ಗರಿಗೆದರಿದ ಮೀನುಗಾರಿಕೆ ನಾರಾಯಣಪುರ: ಬೃಹತ್ ನೀರಾವರಿ ಯೋಜನೆಯಾದ ಬಸವಸಾಗರಕ್ಕೆ ಒಳಹರಿವು ಕಡಿಮೆಯಾಗಿದ್ದರಿಂದ ಜಲಾಶಯದ ಎಲ್ಲಾ ಕ್ರಸ್ಟ್ಗೇಟ್ಗಳನ್ನು ಬಂದ್ ಮಾಡಲಾಗಿದ್ದು, ಭಾನುವಾರ ಜಲಾಶಯ ವೀಕ್ಷಣೆಗೆ ಆಗಮಿಸಿದ್ದ ಪ್ರವಾಸಿಗರು ನಿರಾಸೆಯಿಂದಲೇ ತಮ್ಮ ತಮ್ಮ ಊರುಗಳತ್ತ ಹಿಂತಿರುಗುತಿರುವುದು ಕಂಡು ಬಂತು. 11 ದಿನಗಳಿಂದ ಜಲಾಶಯದ 24ಕ್ಕೂ ಹೆಚ್ಚು ಗೇಟ್ಗಳಿಂದ 1.80 ಲಕ್ಷ ಕ್ಯುಸೆಕ್ನಷ್ಟು ನೀರನ್ನು ಹರಿಬಿಟ್ಟ ಸಂದರ್ಭದಲ್ಲಿ ಕೃಷ್ಣಾ ನದಿಯಲ್ಲಿ ನೀರಿನ ಹರಿವು ಪ್ರವಾಹದ ರೂಪ ಪಡೆದಿತ್ತು. ಆ ಸಂದರ್ಭದಲ್ಲಿ ಜಲಾಶಯದ ಸುತ್ತಮುತ್ತಲಿನ ನಗರ ಪಟ್ಟಣಗಳಿಂದ ಸಾವಿರಾರು ಸಂಖ್ಯೆ ಪ್ರವಾಸಿಗರು ಕ್ರಸ್ಟ್ಗೇಟ್ಗಳ ಮೂಲಕ ನೀರು ಧುಮ್ಮಿಕ್ಕುವ ನಯನ ಮನೋಹರ ದೃಶ್ಯವನ್ನು ಕಣ್ತುಂಬಿಕೊಂಡು ಸಂಭ್ರಮಿಸಿ ಮೊಬೈಲ್ನಲ್ಲಿ ಸೆಲ್ಫಿ ತೆಗೆಕೊಳ್ಳುವ ದೃಶ್ಯ ಸಾಮಾನ್ಯವಾಗಿತ್ತು. ಭಾನುವಾರ ಮುರಡೇಶ್ವರ ಜಲ ವಿದ್ಯುತ್ ಸ್ಥಾವರದಿಂದ 4 ಸಾವಿರ ಕ್ಯುಸೆಕ್ನಷ್ಟು ನೀರನ್ನು ಕೃಷ್ಣಾ ನದಿಗೆ ಹರಿಬಿಟ್ಟಿದ್ದರಿಂದ ಮೀನುಗಾರಿಕೆ ಗರಿಗೆದರಿದ್ದು, ಕಂಡುಬಂತು. ಇದೇ ಸಂದರ್ಭದಲ್ಲಿ ಸ್ಥಳೀಯರು ಸೇರಿದಂತೆ ನದಿ ಭಾಗದ ಗ್ರಾಮಗಳ ನೂರಾರು ಸಂಖ್ಯೆಯ ಮೀನುಗಾರರು ನದಿ ತೀರಕ್ಕೆ ಆಗಮಿಸಿ ಮೀನು ಬಲೆ ಬಳಸಿ ಮೀನು ಹಿಡುವ ಕಾರ್ಯದಲ್ಲಿ ನಿರತರಾಗಿರುವುದು ಕಂಡುಬಂತು. ಜಲಾಶಯ ವೀಕ್ಷಣೆಗೆ ಆಗಮಿಸುತ್ತಿದ್ದ ಪ್ರವಾಸಿಗರಿಗಾಗಿಯೇ ಸೇತುವೆ ಬಳಿಯಲ್ಲಿ ಸಣ್ಣ ಪುಟ್ಟ ಬಜ್ಜಿ ಅಂಗಡಿ, ತಳ್ಳು ಗಾಡಿಯಲ್ಲಿ ಕುದಿಸಿದ ಶೇಂಗಾ, ಗೋವಿನ ಜೋಳ, ನೀರಿನ ಬಾಟಲಿ, ಹಣ್ಣು, ಪಾನೀಯಗಳು, ಕುರಕಲು ತಿನಿಸು ಮಾರಾಟದ ಅಂಗಡಿಗಳು ತಲೆ ಎತ್ತಿದ್ದರಿಂದ ವ್ಯಾಪಾರ ಜೋರಾಗಿತ್ತು. ಬಸವಸಾಗರಕ್ಕೆ ಒಳಹರಿವು ತಗ್ಗಿದ್ದರಿಂದ ಭಾನುವಾರ ನದಿಗೆ ನೀರು ಹರಿಸುವುದು ಸ್ಥಗಿತಗೊಳಿಸಿದ್ದರಿಂದ ಡ್ಯಾಂ ಏರಿಯಾ ಹಾಗೂ ರಸ್ತೆಗಳು ಪ್ರವಾಸಿಗರಿಲ್ಲದೆ ಬೀಕೋ ಎನ್ನುತಿತ್ತು. ಪ್ರವಾಸಿಗರಿಲ್ಲದೆ ಇರುವದನ್ನು ಗಮನಿಸಿದ ಬೀದಿ ಬದಿ ವ್ಯಾಪಾರಿಗಳು ವ್ಯಾಪಾರವಿಲ್ಲದೆ ನಿರಾಸೆಯಿಂದ ತಮ್ಮ ತಮ್ಮ ಮನೆಗಳತ್ತ ಹಿಂತ್ತಿರುಗುತಿರುವ ದೃಶ್ಯ ಕಂಡುಬಂತು.